Vähimmäisnopeusmerkin tavoitteena on ennen kaikkea liikenteen turvallisuuden ja sujuvuuden varmistaminen.
Kesäkuussa voimaan astuva uusi tieliikennelaki tuo mukanaan vähimmäisnopeusliikennemerkin.
Merkillä määritetään nopeus, jota ei saa alittaa, ellei liikennetilanne muuta edellytä. Näin saadaan estettyä esimerkiksi hitaiden ajoneuvojen kuljettaminen kovavauhtisemmilla teillä, jotka eivät kuitenkaan ole moottori- tai moottoriliikenneteitä.
Vähimmäisnopeusmerkin tavoitteena on ennen kaikkea liikenteen turvallisuuden ja sujuvuuden varmistaminen. Autoliitto huomauttaa, että määriteltyä vähimmäisnopeutta hitaammin ajaminen on tietyissä tilanteissa jatkossakin perusteltua ja laillista.
”Merkin tarkoituksena on nimenomaan sulkea tiettyjä ajoneuvoja pois joiltakin tieosuuksilta. Vähimmäisnopeusmerkki on välillä vähän harhaanjohtavasti yhdistetty alinopeudella ajamiseen ja siitä sakottamiseen”, Autoliiton koulutuspäällikkö Teppo Vesalainen toteaa tiedotteessa.
Maaseudun Tulevaisuus kertoi alinopeuden aiheuttamasta sakkomahdollisuudesta tammikuussa. Poliisin liikenneturvallisuuskeskuksen johtaja, ylikomisario Dennis Pasterstein totesi tuolloin, että on mielenkiintoista nähdä, missä liikennemerkkiä tullaan käyttämään.
Vesalainen korostaa, että myös jatkossa siis esimerkiksi liikennetilanteen tai sää- ja keliolosuhteiden niin edellyttäessä saa ajaa määriteltyä vähimmäisnopeutta hitaammin. Muuta liikennettä ei saa kuitenkaan estää eikä haitata ajamalla tarpeettoman hitaasti tai jarruttamalla yhtäkkiä.”
Aiheet Autoliitto Teppo Vesalainen alinopeus tieliikennelaki